CELEX: 
Language: ro
Date: 2022-01-07 00:00:00
Title: REGULAMENTUL DELEGAT (UE) / AL COMISIEI privind modificarea Regulamentului delegat (UE) 2016/1675 de completare a Directivei (UE) 2015/849 a Parlamentului European și a Consiliului în ceea ce privește adăugarea țărilor Burkina Faso, Insulele Cayman, Haiti, Iordania, Mali, Maroc, Filipine, Senegal și Sudanul de Sud în tabelul de la punctul I din anexă și eliminarea țărilor Bahamas, Botswana, Ghana, Irak și Mauritius din tabelul menționat

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               În conformitate cu articolul 9 alineatul (1) din Directiva (UE) 2015/849 privind prevenirea utilizării sistemului financiar în scopul spălării banilor sau finanțării terorismului, astfel cum a fost modificată prin Directiva (UE) 2018/843, pentru a proteja buna funcționare a pieței interne trebuie identificate jurisdicțiile țărilor terțe cu deficiențe strategice în regimurile lor naționale privind combaterea spălării banilor și a finanțării terorismului care prezintă pericole semnificative pentru sistemul financiar al Uniunii (denumite în continuare „țări terțe cu grad înalt de risc”). Articolul 9 alineatul (2) din directivă împuternicește Comisia să adopte acte delegate pentru a identifica țările terțe cu grad înalt de risc, ținând seama de deficiențele lor strategice și stabilind criteriile pe care trebuie să se bazeze evaluarea Comisiei. Actele delegate trebuie adoptate în termen de o lună de la identificarea deficiențelor strategice. În conformitate cu articolul 18a din Directiva (UE) 2015/849, statele membre le impun entităților obligate să aplice măsuri de precauție sporită privind clientela atunci când stabilesc relații de afaceri sau efectuează tranzacții care implică țări terțe cu grad înalt de risc identificate de Comisie.
            
            
               La 14 iulie 2016, Comisia a adoptat Regulamentul delegat (UE) 2016/1675, în care a identificat o serie de țări terțe cu deficiențe strategice în regimurile lor de combatere a spălării banilor și a finanțării terorismului, deficiențe care prezintă pericole semnificative pentru sistemul financiar al Uniunii. Regulamentul delegat menționat a fost modificat ulterior prin Regulamentele delegate (UE) 2018/105, (UE) 2018/212, (UE) 2018/1467, (UE) 2020/855 și (UE) 2021/37.
            
            
               La 7 mai 2020
                  1
                s-a publicat o metodologie revizuită de identificare a țărilor terțe cu grad ridicat de risc, care o înlocuiește pe cea anterioară. Principalele elemente nou introduse sunt o interacțiune sporită în cadrul procesului de întocmire a listelor de către Grupul de Acțiune Financiară Internațională (GAFI), o cooperare sporită cu țările terțe și o procedură consolidată de consultare a statelor membre și a Parlamentului European. 
            
            
               De la ultimele modificări ale Regulamentului (UE) 2016/1675, GAFI și-a actualizat lista de „Jurisdicții care fac obiectul unei monitorizări sporite” după cum urmează:
            
            
               ·în cadrul reuniunii sale plenare din februarie 2021, GAFI a adăugat Burkina Faso, Insulele Cayman, Maroc și Senegal pe lista sa;
            
            
               ·în cadrul reuniunii sale plenare din iunie 2021, GAFI a adăugat Haiti, Filipine și Sudanul de Sud și a eliminat Ghana de pe lista sa;
            
            
               ·în cadrul reuniunii sale plenare din octombrie 2021, GAFI a adăugat Iordania, Mali și Turcia și a eliminat Botswana și Mauritius de pe lista sa. 
            
            
               În plus, în al patrulea trimestru al anului 2021, Comisia și-a finalizat evaluarea privind Bahamas și Irak în conformitate cu metodologia sa de identificare a țărilor terțe cu grad ridicat de risc. În cadrul acestei evaluări, Comisia a concluzionat, pe baza informațiilor disponibile, că Bahamas a remediat deficiențele strategice identificate anterior de Comisie în cadrul regimului său de combatere a spălării banilor și a finanțării terorismului. În plus, Comisia a considerat că Irak a făcut progrese semnificative în direcția remedierii deficiențelor strategice identificate de Comisie în evaluarea sa preliminară. Prin urmare, Bahamas și Irak ar trebui, de asemenea, eliminate din lista UE a țărilor terțe cu grad ridicat de risc.
            
            
               Este necesar să se continue actualizarea regulamentului delegat pentru a se ține seama de informațiile furnizate de organizațiile internaționale și de organismele de standardizare din domeniul combaterii spălării banilor și a finanțării terorismului, cum ar fi declarațiile publice ale GAFI, evaluarea reciprocă, rapoartele de evaluare detaliate sau rapoartele de monitorizare publicate. Natura schimbătoare a amenințărilor reprezentate de spălarea banilor și finanțarea terorismului, fenomene favorizate de evoluția constantă a tehnologiei și a mijloacelor aflate la dispoziția infractorilor, necesită adaptări rapide și permanente ale cadrului juridic referitor la țările terțe cu grad înalt de risc, în scopul de a aborda în mod eficient riscurile existente și de a preveni apariția unora noi. Având în vedere nivelul de integrare a sistemelor financiare, piața internă ar fi expusă unor riscuri grave de spălare a banilor și de finanțare a terorismului dacă UE nu ar adăuga pe listă jurisdicțiile identificate de GAFI.
            
            
               Prin urmare, Regulamentul delegat (UE) 2016/1675 ar trebui modificat prin adăugarea țărilor terțe care au fost identificate ca având deficiențe strategice, precum și prin eliminarea celor care nu mai prezintă deficiențe strategice pe baza criteriilor prevăzute în Directiva (UE) 2015/849.
            
            
               A. Adăugarea pe lista prevăzută în Regulamentul delegat (UE) 2016/1675
            
            
               Comisia a ținut seama, după caz, de informațiile furnizate de organizațiile internaționale și de organismele de standardizare din domeniul combaterii spălării banilor și a finanțării terorismului, de recentele declarații publice ale GAFI, de lista GAFI intitulată „Jurisdicții care fac obiectul unei monitorizări sporite”, de rapoartele Grupului de examinare a cooperării internaționale din cadrul GAFI și de rapoartele de evaluare reciprocă întocmite de GAFI și de organismele regionale similare cu GAFI în legătură cu deficiențele strategice ale anumitor țări terțe, în conformitate cu articolul 9 alineatul (4) din Directiva (UE) 2015/849. 
            
            
               În special, Comisia a considerat că regimurile de combatere a spălării banilor și a finanțării terorismului din Burkina Faso, Insulele Cayman, Haiti, Iordania, Mali, Maroc, Filipine, Senegal și Sudanul de Sud prezintă deficiențe strategice, bazându-se, de asemenea, pe faptul că aceste țări au fost identificate în lista GAFI de „Jurisdicții care fac obiectul unei monitorizări sporite” în lunile februarie, iunie sau octombrie 2021.
            
            
               În consecință, Comisia consideră că Burkina Faso, Insulele Cayman, Haiti, Iordania, Mali, Maroc, Filipine, Senegal și Sudanul de Sud îndeplinesc criteriile stabilite la articolul 9 alineatul (2) din Directiva (UE) 2015/849. Aceste țări ar trebui adăugate pe lista din Regulamentul delegat (UE) 2016/1675 a țărilor terțe cu grad înalt de risc care au deficiențe strategice în regimurile lor de combatere a spălării banilor și a finanțării terorismului, deficiențe care prezintă pericole semnificative pentru sistemul financiar al Uniunii. 
            
            
               Burkina Faso, Insulele Cayman, Haiti, Iordania, Mali, Maroc, Filipine, Senegal, Sudanul de Sud și Turcia și-au asumat în scris un angajament politic la nivel înalt de a remedia deficiențele identificate și au elaborat un plan de acțiune împreună cu GAFI în acest scop. Comisia salută angajamentele respective și invită aceste jurisdicții să finalizeze punerea în aplicare a planurilor de acțiune cât mai repede posibil și în termenele propuse. Punerea în aplicare a acestor planuri de acțiune va fi monitorizată îndeaproape de GAFI. Pentru a ține seama de nivelul de angajament care a fost demonstrat în contextul GAFI, aceste țări terțe cu grad ridicat de risc sunt enumerate în tabelul de la punctul I din anexa la regulamentul delegat („Țări terțe cu un grad ridicat de risc care au formulat în scris un angajament politic la nivel înalt de a remedia deficiențele identificate și au elaborat un plan de acțiune cu GAFI”).
            
            
               În conformitate cu articolul 18a din Directiva (UE) 2015/849, entitățile obligate din toate statele membre vor trebui să aplice măsuri de precauție sporită privind clientela în legătură cu relații de afaceri sau tranzacții care implică țări incluse în Regulamentul delegat (UE) 2016/1675. 
            
            
               B. Ștergerea de pe lista prevăzută în Regulamentul delegat (UE) 2016/1675
            
         
         
            
               În 2020, GAFI a felicitat Bahamas pentru progresele semnificative pe care le-a înregistrat în ceea ce privește îmbunătățirea regimului său de combatere a spălării banilor și a finanțării terorismului. Bahamas și-a consolidat eficacitatea sistemului de combatere a spălării banilor și a finanțării terorismului și a abordat deficiențele tehnice aferente pentru a îndeplini angajamentele din planul său de acțiune și a remedia deficiențele strategice identificate de GAFI în octombrie 2018. Prin urmare, în decembrie 2020, GAFI a eliminat Bahamas de pe lista de „Jurisdicții care fac obiectul unei monitorizări sporite”. Bahamas nu mai face deci obiectul procesului de monitorizare sporită derulat de GAFI. În aprilie 2021, Comisia a stabilit criterii de referință suplimentare, pe care Bahamas le-a remediat în prezent. Bahamas a pus în aplicare măsuri suficient de cuprinzătoare și care îndeplinesc cerințele necesare pentru a se considera că deficiențele strategice identificate în temeiul articolului 9 din Directiva (UE) 2015/849 au fost eliminate.
            
            
               În iunie 2018, GAFI a eliminat Irakul de pe lista de „Jurisdicții care fac obiectul unei monitorizări sporite”, în urma măsurilor luate de Irak în vederea consolidării sistemului de combatere a spălării banilor și a finanțării terorismului, precum și în vederea a abordării deficiențelor tehnice aferente pentru a îndeplini angajamentele din planul său de acțiune și a remedia deficiențele strategice identificate de GAFI în octombrie 2013. Cu toate acestea, în pofida faptului că nu mai face obiectul procesului de monitorizare sporită derulat de GAFI, Irakul nu a fost eliminat din lista UE. În ianuarie 2019, Comisia a pus la dispoziția autorităților o evaluare preliminară a regimului Irakului de combatere a spălării banilor și a finanțării terorismului, în cadrul căreia au fost identificate principalele deficiențe strategice. De atunci, au avut loc o serie de reuniuni între funcționarii Comisiei și autoritățile irakiene. De asemenea, Comisia a primit constant informații suplimentare din partea Irakului pentru o mai bună înțelegere a progreselor înregistrate de această țară. Conform progreselor înregistrate, Comisia recunoaște faptul că Irak a pus în aplicare măsuri suficient de cuprinzătoare și care îndeplinesc cerințele necesare pentru a se considera că deficiențele strategice identificate în temeiul articolului 9 din Directiva (UE) 2015/849 au fost eliminate. GAFI a salutat progresele semnificative înregistrate de Botswana, Ghana și Mauritius în ceea ce privește îmbunătățirea regimului lor de combatere a spălării banilor și a finanțării terorismului și a luat act de faptul că Botswana, Ghana și Mauritius au instituit cadrul juridic și de reglementare pentru a îndeplini angajamentele din planurile lor de acțiune privind deficiențele strategice identificate de GAFI. 
            
            
               Analiza Comisiei concluzionează, pe baza informațiilor disponibile, că regimurile de combatere a spălării banilor și a finanțării terorismului din Bahamas, Botswana, Ghana, Irak și Mauritius nu mai prezintă deficiențe strategice. Bahamas, Botswana, Ghana, Irak și Mauritius au consolidat eficacitatea regimurilor lor de combatere a spălării banilor și a finanțării terorismului. Aceste măsuri sunt suficient de cuprinzătoare și îndeplinesc cerințele necesare pentru a se considera că deficiențele strategice identificate în temeiul articolului 9 din Directiva (UE) 2015/849 au fost eliminate. 
            
            
               C. Alte țări terțe identificate public de GAFI
            
            
               În octombrie 2021, GAFI a identificat public Turcia ca având deficiențe strategice în regimul său de combatere a spălării banilor și a finanțării terorismului. Turcia și-a asumat un angajament politic la nivel înalt de a colabora cu GAFI pentru a consolida eficacitatea regimului său de combatere a spălării banilor și a finanțării terorismului. De la adoptarea raportului său de evaluare reciprocă în octombrie 2019, Turcia a înregistrat progrese cu privire la o serie de acțiuni recomandate în raportul de evaluare reciprocă pentru îmbunătățirea sistemului său, inclusiv prin: promulgarea unei strategii naționale globale pentru autoritățile responsabile de combaterea spălării banilor și a finanțării terorismului; crearea unui registru al beneficiarilor reali; dezvoltarea capacității de analiză strategică în cadrul unităților de informații financiare; creșterea numărului de confiscări de numerar transportat ilegal la nivel transfrontalier; revizuirea pedepselor existente pentru finanțarea terorismului pentru a se asigura că există un stimulent pentru ca autoritățile de asigurare a respectării legii să investigheze activitatea de finanțare a terorismului în mod independent și alături de infracțiunile de terorism, precum și eliminarea întârzierilor în aplicarea sancțiunilor financiare specifice în temeiul rezoluțiilor Consiliului de Securitate al Organizației Națiunilor Unite referitoare la finanțarea terorismului și finanțarea proliferării. 
            
            
               Turcia depune eforturi pentru a pune în aplicare planul său de acțiune elaborat împreună cu GAFI prin: (1) alocarea mai multor resurse în cadrul unității de informații financiare pentru supravegherea respectării normelor în materie de combatere a spălării banilor și a finanțării terorismului de către sectoarele cu risc ridicat și creșterea numărului de inspecții la fața locului în general; (2) aplicarea de sancțiuni disuasive pentru încălcările în materie de combatere a spălării banilor și a finanțării terorismului, în special pentru serviciile de transfer de bani neînregistrate și casele de schimb valutar și în legătură cu cerințele de a prezenta informații adecvate, exacte și actualizate privind beneficiarii reali; (3) intensificarea utilizării informațiilor financiare pentru a sprijini investigațiile în domeniul spălării banilor și intensificarea diseminării proactive de informații de către unitatea de informații financiare; (4) efectuarea unor anchete și urmăriri penale mai complexe în materie de spălare a banilor; (5) stabilirea unor responsabilități clare și a unor obiective și indicatori de performanță măsurabili pentru autoritățile responsabile cu recuperarea activelor provenite din săvârșirea de infracțiuni și urmărirea cazurilor de finanțare a terorismului, precum și utilizarea de statistici pentru a actualiza evaluările riscurilor și pentru a contribui la elaborarea politicilor; (6) efectuarea mai multor investigații financiare în cazurile de terorism, acordând prioritate anchetelor și urmăririlor penale ale finanțării terorismului legate de grupurile desemnate de ONU și asigurându-se că investigațiile din acest domeniu sunt extinse pentru a identifica rețelele de finanțare și de sprijin; (7) în ceea ce privește sancțiunile financiare specifice în temeiul Rezoluțiilor 1373 și 1267 ale Consiliului de Securitate al ONU, luarea unor măsuri ca urmare a cererilor trimise și a desemnărilor interne legate de grupurile desemnate de ONU, în conformitate cu profilul de risc al Turciei; (8) punerea în aplicare pe deplin a unei abordări bazate pe riscuri pentru supravegherea organizațiilor non-profit în scopul de a preveni utilizarea abuzivă a acestora pentru finanțarea terorismului, desfășurarea de activități de informare a unei game largi de organizații non-profit din sector și luarea în considerare a feedbackului primit de la acestea, asigurarea faptului că sancțiunile aplicate sunt proporționale cu încălcările și luare de măsuri pentru a se asigura că supravegherea nu perturbă sau descurajează activitatea legitimă a organizațiilor non-profit, cum ar fi strângerea de fonduri. 
            
            
               Astfel cum prevede metodologia revizuită, în ceea ce privește țările candidate, în evaluarea sa, Comisia poate lua în considerare măsurile de atenuare incluse în negocierile de aderare care remediază deficiențele strategice identificate. În acest context, Comisia a elaborat împreună cu Turcia măsuri de atenuare suplimentare pentru a asigura alinierea la Directiva (UE) 2015/849. Sub rezerva punerii în aplicare a angajamentelor asumate de Turcia, Comisia consideră că aceste măsuri de atenuare suplimentare permit remedierea în mod suficient a deficiențelor rămase. Prin urmare, în această etapă nu este necesar să se adopte măsuri suplimentare în temeiul articolului 9 din Directiva (UE) 2015/849.
            
            
               2.CONSULTĂRI ÎNAINTEA ADOPTĂRII ACTULUI
            
            
               La 21.12.2021, Grupul de experți privind spălarea banilor și finanțarea terorismului (EGMLTF) a fost consultat prin procedură scrisă cu privire la proiectul de regulament delegat.
            
            
               3.ELEMENTELE JURIDICE ALE ACTULUI DELEGAT
            
            
               Prezentul regulament delegat modifică anexa la Regulamentul delegat (UE) 2016/1675.
            
            
               Efectele juridice ale publicării prezentului regulament delegat sunt reglementate de actul de bază, Directiva (UE) 2015/849. 
            
            
               Ca o consecință directă a adoptării prezentului regulament delegat, entitățile obligate din toate statele membre trebuie să aplice măsuri de precauție sporită privind clientela, în conformitate cu articolul 18a din Directiva (UE) 2015/849, în relațiile de afaceri sau tranzacțiile care implică țări ce rămân incluse în anexa la prezentul regulament delegat. 
            
            
               În plus, în conformitate cu articolul 155 alineatul (2) din Regulamentul financiar
                  2
               , persoanelor și entităților care execută instrumente financiare și garanții bugetare ale Uniunii li se interzice să efectueze operațiuni noi sau reînnoite cu entități înregistrate sau stabilite în țările incluse în prezentul regulament delegat în temeiul Directivei (UE) 2015/849, cu excepția cazului în care o acțiune este pusă în aplicare efectiv în aceste țări și sub rezerva absenței altor factori de risc. Partenerii de punere în aplicare trebuie să transpună aceste cerințe și în contractele pe care le încheie cu intermediarii financiari selectați.
            
            
               REGULAMENTUL DELEGAT (UE) …/… AL COMISIEI
            
            
               din 7.1.2022
            
            
               privind modificarea Regulamentului delegat (UE) 2016/1675 de completare a Directivei (UE) 2015/849 a Parlamentului European și a Consiliului în ceea ce privește adăugarea țărilor Burkina Faso, Insulele Cayman, Haiti, Iordania, Mali, Maroc, Filipine, Senegal și Sudanul de Sud în tabelul de la punctul I din anexă și eliminarea țărilor Bahamas, Botswana, Ghana, Irak și Mauritius din tabelul menționat
               
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
         
         
            
               având în vedere Directiva (UE) 2015/849 a Parlamentului European și a Consiliului din 20 mai 2015 privind prevenirea utilizării sistemului financiar în scopul spălării banilor sau finanțării terorismului, de modificare a Regulamentului (UE) nr. 648/2012 al Parlamentului European și al Consiliului și de abrogare a Directivei 2005/60/CE a Parlamentului European și a Consiliului și a Directivei 2006/70/CE a Comisiei (1)
                  3
               , în special articolul 9 alineatul (2), 
            
            
               întrucât:
            
            
               (1)Uniunea trebuie să asigure o protecție eficace a integrității și a bunei funcționări a sistemului său financiar și a pieței interne împotriva spălării banilor și a finanțării terorismului. Prin urmare, Directiva (UE) 2015/849 prevede obligația Comisiei de a identifica țările terțe cu deficiențe strategice în regimul lor de combatere a spălării banilor și a finanțării terorismului, deficiențe care prezintă pericole semnificative pentru sistemul financiar al Uniunii.
            
            
               (2)În Regulamentul delegat (UE) 2016/1675
                  4
                se identifică țările terțe cu un grad ridicat de risc care au deficiențe strategice. Regulamentul menționat ar trebui revizuit, atunci când este oportun, în funcție de progresele înregistrate de respectivele țări terțe cu un grad ridicat de risc în ceea ce privește eliminarea deficiențelor strategice din regimul lor de combatere a spălării banilor și a finanțării terorismului. Comisia ar trebui să țină seama, în evaluările sale, de informațiile noi furnizate de organizațiile internaționale și de organismele de standardizare, cum ar fi cele puse la dispoziție de Grupul de Acțiune Financiară Internațională (GAFI).
            
            
               (3)Având în vedere nivelul ridicat de integrare a sistemului financiar internațional, legătura strânsă dintre operatorii de pe piață, volumul mare al tranzacțiilor transfrontaliere către/dinspre Uniune, precum și gradul de deschidere a pieței, se consideră că orice amenințare la adresa sistemului financiar internațional în ceea ce privește spălarea banilor/finanțarea terorismului reprezintă, în același timp, și o amenințare pentru sistemul financiar al Uniunii.
            
            
               (4)În conformitate cu criteriile prevăzute în Directiva (UE) 2015/849, Comisia ține seama de informațiile disponibile recente, în special de declarațiile publice recente ale GAFI, de lista GAFI de „Jurisdicții care fac obiectul unei monitorizări sporite” și de rapoartele Grupului de examinare a cooperării internaționale din cadrul GAFI în ceea ce privește riscurile prezentate de anumite țări terțe, în conformitate cu articolul 9 alineatul (4) din Directiva (UE) 2015/849. 
            
            
               (5)În februarie 2021, Burkina Faso și-a asumat un angajament politic la nivel înalt de a colabora cu GAFI și cu Grupul împotriva spălării banilor în Africa de Vest (GIABA) pentru a consolida eficacitatea regimului său de combatere a spălării banilor și a finanțării terorismului. De la finalizarea raportului său de evaluare reciprocă în 2019, Burkina Faso a înregistrat progrese cu privire la o serie de acțiuni recomandate în cadrul raportului pentru a îmbunătăți conformitatea tehnică și gradul de eficacitate, inclusiv prin adoptarea unei strategii naționale privind combaterea spălării banilor și a finanțării terorismului în decembrie 2020. Burkina Faso va depune eforturi pentru punerea în aplicare a planului său de acțiune, inclusiv prin: (1) adoptarea și punerea în aplicare a unor mecanisme subsecvente de monitorizare a acțiunilor din cadrul strategiei naționale; (2) solicitarea de asistență judiciară reciprocă și alte forme de cooperare internațională în conformitate cu profilul său de risc; (3) consolidarea capacităților în materie de resurse ale tuturor autorităților de supraveghere din domeniul combaterii spălării banilor și a finanțării terorismului și punerea în aplicare a supravegherii bazate pe riscuri a instituțiilor financiare și a întreprinderilor și profesiilor nefinanciare desemnate; (4) menținerea unor informații de bază, cuprinzătoare și actualizate privind beneficiarii reali și consolidarea sistemului de sancțiuni pentru încălcarea obligațiilor în materie de transparență; (5) includerea în rapoartele privind tranzacțiile suspecte a mai multor tipuri de incidente; (6) consolidarea resurselor umane ale unităților de informații financiare prin angajarea unui personal mai numeros, prin noi formări și prin suplimentarea bugetului; (7) organizarea de cursuri de formare destinate autorităților de asigurare a respectării legii, parchetelor și altor autorități relevante; (8) demonstrarea faptului că autoritățile urmăresc confiscarea ca obiectiv de politică; (9) consolidarea capacității și a sprijinului pentru autoritățile de asigurare a respectării legii și pentru organele de urmărire penală implicate în combaterea finanțării terorismului, în conformitate cu strategia națională în acest domeniu și (10) punerea în aplicare a unui regim eficace de sancțiuni financiare specifice pentru finanțarea terorismului și finanțarea proliferării, precum și monitorizarea și supravegherea bazate pe riscuri a organizațiilor non-profit. Pe această bază, Burkina Faso ar trebui considerată o țară al cărei regim de combatere a spălării banilor și a finanțării terorismului prezintă deficiențe strategice în temeiul articolului 9 din Directiva (UE) 2015/849.
            
            
               (6)În februarie 2021, Insulele Cayman și-au asumat un angajament politic la nivel înalt de a colabora cu GAFI și Grupul de Acțiune Financiară Internațională pentru Zona Caraibilor (CFATF) pentru a consolida eficacitatea regimului său de combatere a spălării banilor și a finanțării terorismului. Insulele Cayman ar trebui să continue să lucreze la punerea în aplicare a planului său de acțiune pentru a remedia deficiențele sale strategice, inclusiv prin: (1) impunerea de sancțiuni adecvate și eficace în cazurile în care părțile relevante (inclusiv persoanele juridice) nu prezintă informații exacte, adecvate și actualizate privind beneficiarii reali, în conformitate cu aceste cerințe și (2) demonstrarea faptului că țara urmărește penal toate tipurile de cazuri de spălare a banilor în conformitate cu profilul de risc al jurisdicției și că astfel de urmăriri penale au drept rezultat aplicarea unor sancțiuni disuasive, eficace și proporționale. Pe această bază, Insulele Cayman ar trebui considerate o țară al cărei regim de combatere a spălării banilor și a finanțării terorismului prezintă deficiențe strategice în temeiul articolului 9 din Directiva (UE) 2015/849.
            
            
               (7)În iunie 2021, Haiti și-a asumat un angajament politic la nivel înalt de a colabora cu GAFI și cu CFATF pentru a consolida eficacitatea regimului său de combatere a spălării banilor și a finanțării terorismului. Haiti va depune eforturi pentru punerea în aplicare a planului său de acțiune, inclusiv prin: (1) dezvoltarea procesului său de evaluare a riscurilor de spălare de bani și de finanțare a terorismului și diseminarea constatărilor; (2) facilitarea schimbului de informații cu omologii relevanți din alte țări; (3) remedierea deficiențelor tehnice din cadrul său juridic și de reglementare care împiedică punerea în aplicare a măsurilor preventive în materie de combatere a spălării banilor și a finanțării terorismului și punerea în aplicare a supravegherii bazate pe riscuri în materie de combatere a spălării banilor și a finanțării terorismului pentru toate instituțiile financiare și întreprinderile și profesiile nefinanciare desemnate care se consideră că prezintă un risc mai ridicat de spălare de bani și de finanțare a terorismului; (4) asigurarea faptului că informațiile de bază și privind beneficiarii reali sunt actualizate și accesibile în timp util; (5) asigurarea unei mai bune utilizări a informațiilor financiare și a altor informații relevante de către autoritățile competente pentru combaterea spălării banilor și a finanțării terorismului; (6) remedierea deficiențelor tehnice ale modului în care țara abordează infracțiunea de spălare a banilor și demonstrarea faptului că autoritățile identifică, investighează și urmăresc penal cazurile de spălare de bani într-un mod compatibil cu profilul de risc al Haiti; (7) demonstrarea unei creșteri a numărului de cazuri în care se realizează identificarea, urmărirea și recuperarea produselor provenite din săvârșirea de infracțiuni; (8) remedierea deficiențelor tehnice ale modului în care țara abordează infracțiunea de finanțare a terorismului și ale regimului de sancțiuni financiare specifice; (9) efectuarea unei monitorizări adecvate bazate pe riscuri a organizațiilor non-profit care riscă să fie utilizate abuziv pentru finanțarea terorismului, fără a perturba sau a descuraja activitățile legitime ale organizațiilor non-profit. Pe această bază, Haiti ar trebui să fie considerată o țară al cărei regim de combatere a spălării banilor și a finanțării terorismului prezintă deficiențe strategice în temeiul articolului 9 din Directiva (UE) 2015/849.
            
            
               (8)În octombrie 2021, Iordania și-a asumat un angajament politic la nivel înalt de a colabora cu GAFI și cu Grupul de Acțiune Financiară Internațională pentru Orientul Mijlociu și Africa de Nord (MENAFATF) pentru a consolida eficacitatea regimului său de combatere a spălării banilor și a finanțării terorismului. De la adoptarea raportului său de evaluare reciprocă în noiembrie 2019, Iordania a înregistrat progrese cu privire la o serie de acțiuni recomandate în acest raport pentru îmbunătățirea sistemului său, inclusiv prin finalizarea evaluării naționale a riscurilor. Iordania va depune eforturi pentru punerea în aplicare a planului său de acțiune elaborat împreună cu GAFI prin: (1) completarea și difuzarea evaluărilor riscurilor de spălare de bani și de finanțare a terorismului în cazul organizațiilor non-profit, al persoanelor juridice și al activelor virtuale; (2) îmbunătățirea supravegherii bazate pe riscuri și aplicarea de sancțiuni eficace, proporționale și disuasive în caz de nerespectare; (3) desfășurarea de programe de formare și de sensibilizare pentru întreprinderile și profesiile nefinanciare desemnate cu privire la obligațiile care le revin în materie de combatere a spălării banilor și a finanțării terorismului, în special în ceea ce privește prezentarea și transmiterea de rapoarte privind tranzacțiile suspecte; (4) în ceea ce privește persoanele juridice și construcțiile juridice, menținerea unor informații de bază și a unor informații privind beneficiarii reali, cuprinzătoare și actualizate; (5) continuarea urmăririi penale și a investigării spălării banilor, inclusiv prin anchete financiare paralele, pentru infracțiunile premisă, în conformitate cu riscul identificat în evaluarea națională a riscurilor; (6) crearea unei obligații legale de confiscare a instrumentelor utilizate sau destinate a fi utilizate în infracțiunile de spălare de bani; (7) elaborarea și punerea în aplicare a unui cadru juridic și instituțional pentru sancțiuni financiare specifice și (8) dezvoltarea și punerea în aplicare a unei abordări bazate pe riscuri pentru supravegherea sectorului organizațiilor non-profit pentru a preveni utilizarea abuzivă a acestora în scopuri de finanțare a terorismului. Pe această bază, Iordania ar trebui considerată o țară al cărei regim de combatere a spălării banilor și a finanțării terorismului prezintă deficiențe strategice în temeiul articolului 9 din Directiva (UE) 2015/849.
            
            
               (9)În octombrie 2021, Mali și-a asumat un angajament politic la nivel înalt de a colabora cu GAFI și cu GIABA pentru a consolida eficacitatea regimului său de combatere a spălării banilor și a finanțării terorismului. De la adoptarea raportului său de evaluare reciprocă în noiembrie 2019, Mali a înregistrat progrese cu privire la o serie de acțiuni recomandate în acest raport pentru îmbunătățirea sistemului său, inclusiv prin adoptarea evaluării sale naționale a riscurilor. Mali va depune eforturi pentru punerea în aplicare a planului său de acțiune elaborat împreună cu GAFI prin: (1) difuzarea rezultatelor din evaluarea națională a riscurilor către toate părțile interesate relevante, inclusiv prin desfășurarea de activități de sensibilizare cu sectoarele care prezintă cel mai mare risc; (2) elaborarea și începerea punerii în aplicare a unei abordări bazate pe riscuri pentru supravegherea în materie de combatere a spălării banilor și a finanțării terorismului a tuturor instituțiilor financiare și întreprinderilor și profesiilor nefinanciare desemnate care prezintă un risc mai ridicat și demonstrarea faptului că aplică sancțiuni eficace, proporționale și disuasive în caz de nerespectare; (3) efectuarea unei evaluări cuprinzătoare a riscurilor de spălare de bani și de finanțare a terorismului asociate tuturor tipurilor de persoane juridice; (4) creșterea capacității unităților de informații financiare și a autorităților de asigurare a respectării legii și consolidarea cooperării acestora în ceea ce privește utilizarea informațiilor financiare; (5) asigurarea faptului că autoritățile competente relevante sunt implicate în cercetarea și urmărirea penală a cazurilor de spălare a banilor; (6) consolidarea capacităților autorităților relevante responsabile de cercetarea și urmărirea penală a cazurilor de finanțare a terorismului; (7) stabilirea unui cadru juridic și a unor proceduri de punere în aplicare a unor sancțiuni financiare specifice și (8) punerea în aplicare a unei abordări bazate pe riscuri pentru supravegherea sectorului organizațiilor non-profit pentru a preveni utilizarea abuzivă a acestora în scopuri de finanțare a terorismului. Pe această bază, Mali ar trebui considerat o țară al cărei regim de combatere a spălării banilor și a finanțării terorismului prezintă deficiențe strategice în temeiul articolului 9 din Directiva (UE) 2015/849.
            
            
               (10)În februarie 2021, Marocul și-a asumat un angajament politic la nivel înalt de a colabora cu GAFI și cu MENAFATF pentru a consolida eficacitatea regimului său de combatere a spălării banilor și a finanțării terorismului. Marocul a luat măsuri în vederea îmbunătățirii regimului său de combatere a spălării banilor și a finanțării terorismului, inclusiv prin punerea la dispoziția unității de informații financiare a resurselor financiare și umane pentru ca aceasta să își consolideze capacitățile analitice în vederea îndeplinirii mandatului său principal de analiză operațională și strategică. Marocul ar trebui să își continue eforturile de punere în aplicare a planului său de acțiune pentru a-și remedia deficiențele strategice, inclusiv prin: (1) îmbunătățirea supravegherii bazate pe riscuri și luarea de măsuri de remediere și aplicarea de sancțiuni eficace, proporționale și disuasive în caz de nerespectare; (2) asigurarea faptului că informațiile privind beneficiarii reali, inclusiv informațiile privind persoanele juridice și construcțiile juridice străine, sunt adecvate, exacte și verificate; (3) includerea în rapoartele privind tranzacțiile suspecte a mai multor tipuri de incidente; (4) acordarea de prioritate identificării, cercetării și urmăririi penale a tuturor tipurilor de spălare a banilor, în conformitate cu profilul de risc al țării și (5) monitorizarea și supravegherea eficace a respectării de către instituțiile financiare și întreprinderile și profesiile nefinanciare desemnate a obligațiilor privind sancțiunile financiare specifice. Pe această bază, Marocul ar trebui considerat o țară al cărei regim de combatere a spălării banilor și a finanțării terorismului prezintă deficiențe strategice în temeiul articolului 9 din Directiva (UE) 2015/849.
            
            
               (11)În iunie 2021, Filipine și-a asumat un angajament politic la nivel înalt de a colabora cu GAFI și cu Grupul privind Combaterea Spălării Banilor pentru Regiunea Asia-Pacific (APG) pentru a consolida eficacitatea regimului său de combatere a spălării banilor și a finanțării terorismului. De atunci, Filipine a luat măsuri în vederea îmbunătățirii regimului său de combatere a spălării banilor și a finanțării terorismului, prin elaborarea și punerea în aplicare a unor orientări privind eliminarea sa de pe liste și deblocarea activelor pentru sancțiuni financiare specifice legate de finanțarea proliferării. Filipine ar trebui să depună eforturi pentru punerea în aplicare a planului său de acțiune, inclusiv prin: (1) demonstrarea faptului că efectuează o supraveghere eficace bazată pe riscuri a întreprinderilor și profesiilor nefinanciare desemnate; (2) demonstrarea faptului că autoritățile de supraveghere utilizează controale privind combaterea spălării banilor și a finanțării terorismului pentru a atenua riscurile asociate cu excursiile oferite jucătorilor pentru a cheltui sume importante la cazinouri („casino junkets”); (3) punerea în aplicare a noilor cerințe de înregistrare pentru serviciile de transmitere a banilor sau valorilor și aplicarea de sancțiuni operatorilor de remiteri de bani neînregistrați și ilegali; (4) îmbunătățirea și raționalizarea accesului autorităților de asigurare a respectării legii la informațiile referitoare la beneficiarii reali și luarea de măsuri pentru a se asigura că aceste informații sunt exacte și actualizate; (5) demonstrarea unei utilizări sporite a informațiilor financiare și a creșterii numărului de investigații și urmăriri penale în domeniul spălării banilor, în funcție de risc; (6) demonstrarea unei creșteri a numărului de cazuri de finanțare a terorismului în care se realizează identificarea, investigarea și urmărirea penală; (7) demonstrarea faptului că se iau măsuri adecvate în ceea ce privește sectorul organizațiilor non-profit (inclusiv cele neînregistrate) fără a perturba activitatea legitimă a organizațiilor non-profit și (8) sporirea eficacității cadrului de sancțiuni financiare specifice atât pentru finanțarea a terorismului, cât și pentru finanțarea proliferării. Pe această bază, Filipine ar trebui considerată o țară al cărei regim de combatere a spălării banilor și a finanțării terorismului prezintă deficiențe strategice în temeiul articolului 9 din Directiva (UE) 2015/849.
            
            
               (12)În februarie 2021, Senegalul și-a asumat un angajament politic la nivel înalt să colaboreze cu GAFI și cu GIABA pentru a consolida eficacitatea regimului său de combatere a spălării banilor și a finanțării terorismului. Senegalul ar trebui să continue să lucreze la punerea în aplicare a planului său de acțiune pentru a-și remedia deficiențele strategice, inclusiv prin: (1) asigurarea unei înțelegeri coerente a riscurilor în materie de spălarea banilor sau de finanțarea terorismului (în special în legătură cu sectorul întreprinderilor și profesiilor nefinanciare desemnate) în rândul autorităților relevante, prin formare și sensibilizare; (2) solicitarea de asistență judiciară reciprocă și alte forme de cooperare internațională în conformitate cu profilul său de risc; (3) asigurarea faptului că instituțiile financiare și întreprinderile și profesiile nefinanciare desemnate fac obiectul unei supravegheri adecvate și eficace; (4) actualizarea și menținerea unor informații cuprinzătoare privind beneficiarii reali ai persoanelor juridice și ai construcțiilor juridice și consolidarea sistemului de sancțiuni pentru încălcarea obligațiilor de transparență; (5) continuarea consolidării resurselor umane ale unității de informații financiare pentru a se asigura că aceasta menține capacități eficace de analiză operațională; (6) demonstrarea faptului că eforturile care vizează consolidarea mecanismelor de detectare și a capacității de a desfășura activități de cercetare și urmărire penală a infracțiunilor de spălare a banilor/a infracțiunilor premisă sunt susținute în mod consecvent, în conformitate cu profilul de risc al Senegalului; (7) elaborarea unor politici și proceduri cuprinzătoare și standardizate pentru identificarea, urmărirea, punerea sub sechestru și confiscarea produselor și instrumentelor infracțiunilor, în conformitate cu profilul său de risc; (8) consolidarea înțelegerii de către autorități a riscurilor legate de finanțarea terorismului și consolidarea capacității și a sprijinului oferit autorităților de asigurare a respectării legii și organelor de urmărire penală implicate în combaterea finanțării terorismului, în conformitate cu strategia națională din 2019 în acest domeniu și (9) punerea în aplicare a unui regim eficace de sancțiuni financiare specifice legate de finanțarea terorismului și finanțarea proliferării, precum și monitorizarea și supravegherea bazate pe riscuri a organizațiilor non-profit. Pe această bază, Senegalul ar trebui considerat o țară al cărei regim de combatere a spălării banilor și a finanțării terorismului prezintă deficiențe strategice în temeiul articolului 9 din Directiva (UE) 2015/849. 
            
            
               (13)În iunie 2021, Sudanul de Sud și-a asumat un angajament politic la nivel înalt de a colabora cu GAFI pentru a consolida eficacitatea regimului său de combatere a spălării banilor și a finanțării terorismului. Sudanul de Sud va depune eforturi pentru punerea în aplicare a planului său de acțiune, inclusiv prin: (1) depunerea unei cereri pentru a deveni membru al Grupului privind Combaterea Spălării Banilor pentru Africa de Est și de Sud (ESAAMLG) și colaborarea cu acesta; asumarea angajamentului de a se supune unei evaluări reciproce de către ESAAMLG sau de către un alt organism de evaluare; (2) efectuarea unei revizuiri cuprinzătoare a Legii privind combaterea spălării banilor și a finanțării terorismului (din 2012), cu sprijinul partenerilor internaționali, inclusiv prin intermediul asistenței tehnice, în vederea respectării standardelor GAFI; (3) desemnarea unei autorități/unor autorități responsabile cu coordonarea evaluărilor riscurilor de spălare de bani și de finanțare a terorismului la nivel național; (4) aderarea la Convenția de la Viena din 1988, Convenția de la Palermo din 2000 și Convenția privind reprimarea finanțării terorismului din 1999 și punerea în aplicare a acestora; (5) adaptarea în mod corespunzător a structurii și a capacității autorităților competente pentru a pune în aplicare o abordare bazată pe riscuri pentru supravegherea în materie de combatere a spălării banilor și a finanțării terorismului a instituțiilor financiare; (6) dezvoltarea unui cadru juridic cuprinzător de colectare și verificare a exactității informațiilor privind beneficiarii reali ai persoanelor juridice; (7) operaționalizarea unei unități de informații financiare pe deplin funcționale și independente; (8) stabilirea și punerea în aplicare a cadrului juridic și instituțional pentru aplicarea sancțiunilor financiare specifice, în conformitate cu rezoluțiile Consiliului de Securitate al Organizației Națiunilor Unite privind terorismul și finanțarea proliferării și (9) începerea punerii în aplicare a unei supravegheri/monitorizări specifice bazate pe riscuri a organizațiilor non-profit expuse riscului de a fi utilizate în mod abuziv pentru finanțarea terorismului. Pe această bază, Sudanul de Sud ar trebui considerat o țară al cărei regim de combatere a spălării banilor și a finanțării terorismului prezintă deficiențe strategice în temeiul articolului 9 din Directiva (UE) 2015/849.
            
            
               (14)În conformitate cu cele mai recente informații relevante, evaluarea Comisiei a concluzionat că Burkina Faso, Insulele Cayman, Haiti, Iordania, Mali, Marocul, Filipine, Senegal și Sudanul de Sud ar trebui considerate țări terțe ale căror regimuri de combatere a spălării banilor și a finanțării terorismului prezintă deficiențe strategice care constituie amenințări semnificative pentru sistemul financiar al Uniunii, în conformitate cu criteriile prevăzute la articolul 9 din Directiva (UE) 2015/849. Se remarcă faptul că aceste țări terțe au formulat în scris angajamente politice la nivel înalt de a remedia deficiențele identificate și au elaborat planuri de acțiune împreună cu GAFI.
            
            
               (15)Este extrem de important ca țările terțe să fie monitorizate permanent de Comisie și ca aceasta să analizeze evoluțiile cadrelor lor juridice și instituționale, competențele și procedurile de care dispun autoritățile lor competente, precum și eficacitatea regimurilor lor de combatere a spălării banilor și a finanțării terorismului, în vederea actualizării anexei la Regulamentul delegat (UE) 2016/1675.
            
            
               (16)Comisia și-a asumat angajamentul de a furniza, după caz, asistență tehnică țărilor terțe incluse în anexa la Regulamentul delegat (UE) 2016/1675, pentru a le ajuta să remedieze deficiențele strategice identificate.
            
            
               (17)Comisia a analizat progresele înregistrate în ceea ce privește remedierea deficiențelor strategice ale țărilor enumerate în Regulamentul (UE) 2016/1675 care au fost eliminate de pe listă în iunie sau octombrie 2021 de către GAFI sau evaluate de Comisie în conformitate cu metodologia sa revizuită de identificare a țărilor terțe cu grad ridicat de risc pe baza noilor cerințe ale Directivei (UE) 2015/849, astfel cum a fost modificată prin Directiva (UE) 2018/843. Comisia a încheiat evaluarea progreselor înregistrate de Bahamas, Botswana, Ghana, Irak și Mauritius.
            
            
               (18)Evaluarea Comisiei a concluzionat că Bahamas a remediat deficiențele strategice ale regimului său de combatere a spălării banilor și a finanțării terorismului, identificate de Comisie în conformitate cu metodologia sa de identificare a țărilor terțe cu grad ridicat de risc. Bahamas a luat recent o serie de măsuri pentru a-și consolida cadrul în materie de combatere a spălării banilor și a finanțării terorismului, în special aspectele legate de transparență ale regimului privind beneficiarii reali. Aceste măsuri abordează criteriile de referință suplimentare stabilite de Comisie. Comisia va continua să colaboreze cu GAFI și CFATF pentru a monitoriza evoluția regimului de combatere a spălării banilor și a finanțării terorismului din Bahamas.
            
         
         
            
               (19)Evaluarea Comisiei a concluzionat că Irakul a înregistrat progrese semnificative în ceea ce privește remedierea deficiențele strategice ale regimului său de combatere a spălării banilor și a finanțării terorismului, identificate de Comisie în conformitate cu metodologia sa de identificare a țărilor terțe cu grad ridicat de risc. Irak a luat recent o serie de măsuri pentru a-și consolida cadrul de combatere a spălării banilor și a finanțării terorismului. Măsurile luate răspund problemelor identificate de Comisie în evaluarea sa preliminară. Comisia va continua să colaboreze cu GAFI și cu MENAFATF pentru a monitoriza evoluția regimului de combatere a spălării banilor și a finanțării terorismului din Irak.
            
            
               (20)GAFI a salutat progresele semnificative înregistrate de Botswana, Ghana și Mauritius în ceea ce privește îmbunătățirea regimului lor de combatere a spălării banilor și a finanțării terorismului și a luat act de faptul că Botswana, Ghana și Mauritius au instituit cadrul juridic și de reglementare pentru a-și îndeplini angajamentele din planurile lor de acțiune privind deficiențele strategice identificate de GAFI. Prin urmare, Botswana, Ghana și Mauritius nu mai fac obiectul procesului de monitorizare al GAFI în cadrul procesului său global permanent de asigurare a conformității în materie de combatere a spălării banilor și a finanțării terorismului Botswana, Ghana și Mauritius vor continua să colaboreze cu organismele regionale de tip GAFI pentru a-și îmbunătăți în continuare regimul de combatere a spălării banilor și a finanțării terorismului.
            
            
               (21)Analiza Comisiei a concluzionat, pe baza informațiilor disponibile, că regimurile de combatere a spălării banilor și a finanțării terorismului din Bahamas, Botswana, Ghana, Irak și Mauritius nu mai prezintă deficiențe strategice. Bahamas, Botswana, Ghana, Irak și Mauritius au consolidat eficacitatea regimurilor lor de combatere a spălării banilor și a finanțării terorismului și au remediat deficiențele tehnice aferente în vederea îndeplinirii angajamentelor din planurile lor de acțiune privind deficiențele strategice identificate de GAFI și criteriile de referință suplimentare stabilite de Comisie sau problemele preliminare identificate de aceasta.
            
            
               (22)Prin urmare, Regulamentul delegat (UE) 2016/1675 ar trebui modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               În anexa la Regulamentul delegat (UE) 2016/1675, în tabelul de la punctul „I. Țări terțe cu un grad ridicat de risc care au formulat în scris un angajament politic la nivel înalt de a remedia deficiențele identificate și au elaborat un plan de acțiune cu GAFI” se adaugă următoarele rânduri:
            
            
                     
                        Burkina Faso
                     
                  
               
                     
                        Insulele Cayman
                     
                  
               
                     
                        Haiti
                     
                  
               
                     
                        Iordania
                     
                  
               
                     
                        Mali
                     
                  
               
                     
                        ·Maroc
                     
                  
               
                     
                        ·Filipine
                     
                  
               
                     
                        ·Senegal
                     
                  
               
                     
                        ·Sudanul de Sud
                     
                  
               
               Articolul 2
            
            
               În anexa la Regulamentul delegat (UE) 2016/1675, în tabelul de la punctul „I. Țări terțe cu un grad ridicat de risc care au formulat în scris un angajament politic la nivel înalt de a remedia deficiențele identificate și au elaborat un plan de acțiune cu GAFI” se elimină următoarele rânduri:
            
            
                     
                        Bahamas
                     
                  
               
                     
                        Botswana
                     
                  
               
                     
                        Ghana
                     
                  
               
                     
                        Irak
                     
                  
               
                     
                        Mauritius
                     
                  
               
               Articolul 3
            
            
               În anexa la Regulamentul delegat (UE) 2016/1675, tabelul de la punctul „I. Țări terțe cu un grad ridicat de risc care au formulat în scris un angajament politic la nivel înalt de a remedia deficiențele identificate și au elaborat un plan de acțiune cu GAFI” se înlocuiește cu următorul tabel:
            
            
                     
                        Nr.
                     
                  
                  
                     
                        Țări terțe cu grad ridicat de risc
                     
                  
               
                     
                        1
                     
                  
                  
                     
                        Afganistan
                     
                  
               
                     
                        2
                     
                  
                  
                     
                        Barbados
                     
                  
               
                     
                        3
                     
                  
                  
                     
                        Burkina Faso
                     
                  
               
                     
                        4
                     
                  
                  
                     
                        Cambodgia
                     
                  
               
                     
                        5
                     
                  
                  
                     
                        Insulele Cayman
                     
                  
               
                     
                        6
                     
                  
                  
                     
                        Haiti
                     
                  
               
                     
                        7
                     
                  
                  
                     
                        Jamaica
                     
                  
               
                     
                        8
                     
                  
                  
                     
                        Iordania
                     
                  
               
                     
                        9
                     
                  
                  
                     
                        Mali
                     
                  
               
                     
                        10
                     
                  
                  
                     
                        Maroc
                     
                  
               
                     
                        11
                     
                  
                  
                     
                        Myanmar
                     
                  
               
                     
                        12
                     
                  
                  
                     
                        Nicaragua
                     
                  
               
                     
                        13
                     
                  
                  
                     
                        Pakistan
                     
                  
               
                     
                        14
                     
                  
                  
                     
                        Panama
                     
                  
               
                     
                        15
                     
                  
                  
                     
                        Filipine
                     
                  
               
                     
                        16
                     
                  
                  
                     
                        Senegal
                     
                  
               
                     
                        17
                     
                  
                  
                     
                        Sudanul de Sud
                     
                  
               
                     
                        18
                     
                  
                  
                     
                        Siria
                     
                  
               
                     
                        19
                     
                  
                  
                     
                        Trinidad și Tobago
                     
                  
               
                     
                        20
                     
                  
                  
                     
                        Uganda
                     
                  
               
                     
                        21
                     
                  
                  
                     
                        Vanuatu
                     
                  
               
                     
                        22
                     
                  
                  
                     
                        Yemen
                     
                  
               
                     
                        23
                     
                  
                  
                     
                        Zimbabwe
                     
                  
               
               Articolul 4
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 7.1.2022
            
            
               
                     Pentru Comisie,
               
               
                     Mairead McGUINNESS
                     Membru al Comisiei
               
            
         
         
            
                  
                     (1)
                  
                        Document de lucru al serviciilor Comisiei, Metodologie de identificare a țărilor terțe cu grad înalt de risc în temeiul Directivei (UE) 2015/849, SWD(2020) 99. 
               
               
                  
                     (2)
                  
                        Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018). 
               
               
                  
                     (3)
                  
                        JO L 141, 5.6.2015, p. 73.
               
               
                  
                     (4)
                  
                        Regulamentul delegat (UE) 2016/1675 al Comisiei din 14 iulie 2016 de completare a Directivei (UE) 2015/849 a Parlamentului European și a Consiliului prin identificarea țărilor terțe cu un grad ridicat de risc care au deficiențe strategice (JO L 254, 20.9.2016, p. 1).